Panda veľká

Panda veľká (iné názvy pozri nižšie; lat. Ailuropoda melanoleuca) je druh cicavca z čeľade medveďovité

Výskyt 
Pochádza z centrálnej Číny. Žije v hornatých oblastiach, ako S’-čchuan a Tibet. Od druhej polovice 20. storočia sa panda stala národným symbolom Číny a je zobrazovaná na čínskych zlatých minciach.

Názov 
Slovenské názvy sú: panda veľká, panda čiernobiela, bambusiar čiernobiely, medveď čiernobiely , veľká panda; neodborne: panda obrovská, obrovská panda, medvedík panda (odborne znamená medvedík panda pandu červenú ); ľudovo: panda , medveď bambusový, bambusový medveď. 

Rodové meno panda má tento druh (v niektorých z vyššie uvedených slovenských názvov) preto, lebo istý čas sa v systematike  (pozri nižšie) tento druh väčšinou považoval za bezprostredne príbuzný s druhom Ailurus fulgens (opísaným už v roku 1825), ktorý bol pôvodne označovaný jednoducho ako panda a neskôr (do roku 2020) ako panda červená. Na rozlíšenie týchto dvoch druhov sa vo viacerých jazykoch druh Ailuropoda melanoleuca volá veľká panda a druh Ailurus fulgens sa volá malá panda. Etymológiu slova panda pozri v článku Ailurus (=panda červená).

Pokiaľ ide o vedecké meno druhu dnes označoveného ako Ailuropoda melanoleuca:
Druh bol pôvodne opísaný v roku 1869 pod názvom Ursus melanoleucus (uvádzané aj v tvare Ursus melanoleuca), čo doslova znamená "medveď čiernobiely". Druh bol teda zaradený do rodu medveď (Ursus), do ktorého patrí aj napríklad medveď hnedý.
Už o rok neskôr, v roku 1870, však druh dostal nové meno Ailuropoda melanoleuca, doslova "pandonoha čiernobiela". Slovo Ailuropoda sa jazykovo skladá zo slov ailurus a poda: ailurus znamená panda (t. j. panda červená), pričom ale pôvodný význam tohto pôvodne gréckeho slova je mačka domáca; poda je grécke slovo znamenajúce nohu v zmysle chodidlo. Názov "pandonoha" pochádza z toho, že tento druh má podobné laby ako panda (t.j. panda červená). Ailuropoda bol rod novo vytvorený špeciálne pre tento druh.
V tom istom roku (1870) druh dostal ďalšie nové meno – Pandarctos melanoleucus, doslova "pandomedveď čiernobiely". Tento názov bol zdôvodnený tým, že názov Ailuropoda už bol v 19. stor. svojim spôsobom obsadený, pretože sa používal na označenie iného taxónu (i keď nie rodu) šeliem, a tak sa zdalo vhodné ho nahradiť nejakým iným. Pandarctos bol rod novo vytvorený špeciálne pre tento druh.
O rok neskôr, v roku 1871, sa začal používať nový názov Ailuropus melanoleucus (v roku 1891 upravený na Aeluropus melanoleucus). Slovo Ailuropus je len umelá úprava slova Ailuropoda. Zdôvodnenie tohto nového mena bolo rovnaké ako zdôvodnenie tvaru Pandarctos.  Ailuropus bol rod novo vytvorený špeciálne pre tento druh. Tvar Ailuropus melanoleucus sa svojho času dobre ujal, napríklad Ottův slovník naučný v roku 1888 uvádza to, čo dnes voláme panda veľká, práve pod názvom Ailuropus melanoleucus (české meno druh vtedy ešte nemal).
Súčasný vedecký názov znie Ailuropoda melanoleuca a je teda návratom k tvaru z roku 1870.

V čínštine má tento druh veľa názvov, najčastejšie sú:
 ta-siung-mao – doslova "veľká medveďovitá mačka"
 ta-mao-siung – doslova "veľký mačkovitý medveď"
 paj-siung –  doslova "biely medveď"
 ču-siung – doslova "bambusový medveď"
 ťin-kou – doslova "strieborný pes"
 chua-siung – doslova "čínsky medveď" alebo "pruhovaný/vzorovaný medveď"

Systematika

Zaradenie v systéme 
Už od prvého opisu druhu (v roku 1869) bolo zaradenie pandy veľkej v systéme mäsožravcov veľmi sporné. Trochu zjednodušene možno povedať, že sa riešila jednak otázka, či je panda veľká príbuzná s pandou červenou alebo nie, a jednak otázka, či panda veľká (a prípadne aj panda červená) patrí skôr medzi pravé medvede (teda do čeľade medveďovité) alebo medzi "medvedíky" (teda do čeľade medvedíkovité alebo pandovité).

Konkrétne sa v minulosti panda veľká zaraďovala:
buď spolu s pandou červenou:
 a) do čeľade pandovité (Ailuridae), alebo
 b) do čeľade medvedíkovité (Procyonidae), a to často konkrétne do podčeľade nazvanej Ailurinae, alebo
 c) do čeľade medveďovité (Ursidae), a to často konkrétne do podčeľade nazvanej Ailurinae,
alebo bez pandy červenej:
 d) do čeľade Ailuropodidae, alebo 
 e) do čeľade medveďovité (Ursidae), a to často konkrétne do podčeľade nazvanej Ailuropodinae
f) do čeľade medveďovité (Ursidae), a to konkrétne do tribusu Ailuropodini patriaceho buď do podčeľade Agriotheriinae alebo patriaceho do podčeľade Ursinae
Od konca 80. rokov 20. stor. sa už panda zaraďovala takmer výlučne do čeľade medveďovité, t. j. používalo sa vyššie uvedené zaradenie c), e) alebo f).

V súčasnosti sa konkrétne používa vyššie uvedené zaradenie e), čiže panda veľká patrí do čeľade medveďovité a podčeľade Ailuropodinae (a podľa Abella 2012 v rámci tejto podčeľade do tribusu Ailuropodini) a panda červená je v systéme mäsožravcov zaradená inde. S pandou červenou panda veľká z dnešného pohľadu každopádne vôbec nie je príbuzná, pretože panda červená patrí do úplne inej vetvy fylogenetického stromu mäsožravcov.

Zdroje tejto kapitoly sú:THENIUS, E. Zur systematischen und phylogenetischen Stellung des Bambusbären: Ailuropoda melanoleuca David (Carnivora, Mammalia) Z. Säugetierkunde 44 (1979) 286 – 305Abella, J., Alba, D. M., Robles, J. M., Valenciano, A., Rotgers, C., Carmona, R., Montoya, P., & Morales, J. (2012). Kretzoiarctos gen. nov., the oldest member of the giant panda clade. PloS one, 7 (11), WILSON, D.E., REEDER, D. M. (eds.) Mammal Species of the World, 2nd edition. Washington: Smithsonian Institution Press, 1993, S. 279 – 348.Přehled soustavy a české názvy savců. In: CHORN, J., HOFFMANN, R. S. Ailuropoda melanoleuca. In: Mammalian Species, Issue 110, 29 December 1978, str. 1 – 6, https://doi.org/10.2307/3503982

Vnútorná systematika 
Niektorí autori navrhujú deliť druh na dva recentné poddruhy :
Ailuropoda melanoleuca melanoleuca – sfarbenie je čierno-biele
Ailuropoda melanoleuca qinlingensis – sfarbenie je hnedo-biele; poddruh sa vyskytuje len v pohorí Čchin-ling
Toto rozdelenie je ale sporné, iní autori teda považujú druh panda veľká za druh bez poddruhov.

Charakteristika 
Pandy veľké majú čiernobiele sfarbenie, slúžiace ako kamufláž (biela na trupe – sneh, čierna na trupe – tieň) a na komunikáciu (čierna na hlave).

Panda veľká žije takmer nepretržite vnútri bambusových húštin. Aj keď sa radí medzi mäsožravce, je jej potrava prevažne rastlinná. Jej tráviaci trakt má síce stavbu zvyčajnú skôr pre mäsožravce, jedinečná baktériálna mikroflóra v črevách jej však umožňuje bez problémov túto ťažkú potravu stráviť. Po odbornej stránke je všežravec, lebo je známe, že sa príležitostne živí vajcami a spolu s bambusom konzumuje aj trochu hmyzu. Sú to pre ňu nevyhnutné zdroje bielkovín. Pri prežúvaní sa jej trasú uši.

Jej laba je veľmi neobvyklá; s „palcom“ a piatimi prstami. Tento "palec" je v skutočnosti len modifikovaná sezamská kosť. Stephen Jay Gould o tomto "palci" napísal prácu.

Ohrozenie 
Panda veľká patrí k ohrozeným druhom, nebezpečenstvo sa zvyšuje s postupujúcim narušovaním jej prirodzených lokalít a veľmi slabou pôrodnosťou či už v zajatí alebo v prírode. Odhaduje sa, že v prírode žije ešte 1 600 jedincov. Panda veľká je symbolom Svetového fondu na ochranu prírody (World Wildlife Fund, WWF).

Rozvoz z Číny do zahraničia 

Západ sa po prvýkrát zoznámil s pandou veľkou v roku 1869 vďaka cestovnému denníku francúzskeho misionára Armanda Davida (1826 – 1900). Prvú pandu veľkú sa však podarilo prepašovať na západ až v roku 1936. Verejnosť si pandu veľmi obľúbila.

Darovanie pánd veľkých americkým a japonským ZOO tvorilo dôležitú súčasť diplomacie Čínskej ľudovej republiky v 70. rokoch 20. storočia a vytváralo prvé kultúrne výmeny medzi ňou a Západom.

Od roku 1984 sa pandy prestali používať na diplomatické účely. Namiesto toho začala Čína pandy prenajímať na 10 rokov. Obvyklá taxa je 1 000 000 $ za rok a podmienka, že akékoľvek narodené mláďa patrí Číne.

Referencie

Iné projekty

Externé odkazy 
 Asociácia amerických ZOO a akvárií – plán konzervácie pánd 
 Fan stránky Jeroena Jacobsa (zoznam ZOO, ktoré chovajú pandy v zajatí)

Významné ZOO 
 Národná ZOO vo Washingtone 
 ZOO Atlanta 
 San Diego ZOO 
 ZOO Memphis 
 Tiergarten Schönbrunn – Viedenská ZOO 
 Zoologischer Garten Berlin – ZOO v Berlíne 

Medveďovité
Zraniteľné druhy